கேள்வி: யுனைடட் 93 (திரைப்படம்) - கதை பற்றி நீங்கள் என்ன அறிந்துள்ளீர்கள்?
பதில்: சியாத் ஜர்ரா, சயீத் அல்-கம்தி, அஹமத் அல்-நமி, அஹ்மத் அல்_ஹஸ்வாவி ஆகிய நான்கு பயங்கரவாதிகள் தாங்கள் தங்கி இருந்த விடுதியில் பிராத்தைனையில் ஈடுபடுவதாக படம் துவங்குகிறது. அதன்பிறகு நியூயார்க் விபர்டி பன்னாட்டு வானூர்தி நிலையம் வந்துசேரும் இவர்கள், பாதுகாப்பு சோதனைகளுக்குப் பிறகு பிற பயணிகளோடு பயணிகளாக நியூ ஜெர்சியில் இருந்து சான்பிரான்ஸ்கோ செல்லும் வானூர்தியில் ஏறி அமர்கின்றனர். சில நெரிசல் பிரச்சனைகளால் வானூர்தி புறப்பட 40 நிமிடங்கள் தாமதம் ஏற்படுகிறது. சற்று நேரத்தில் வானூர்தி கட்டுப்பாட்டு அறைக்கு பாஸ்டன் நகரில் இருந்து புறப்பட்ட வானூர்தியான அமெரிக்கன் 11 கடத்தப்பட்டதாக தகவல் வந்து சேர்கிறது. அதற்கு பிறகு காலை 8.45 மணிக்கு அந்த வானூர்தி உலக வர்தக மைய இரட்டை கோபுரத்தின் வடக்குப் பகுதியில் மோதுகிறது. இது நடந்த 18ஆவது நிமிடத்தில் அந்தக் கட்டடத்தின் தெற்குப் பகுதியில் யுனைட்டட் 175 வானூர்தி வந்து தாக்குகிறது. இதையடுத்து 9.45க்கு அமெரிக்கத் தலைமையகமான பெண்டகன் மீது அமெரிக்கன் 77 வானூர்தி தாக்குகிறது. இதற்கிடையில் பறந்து கொண்டிருக்கும் யுனைட்டட் 93 வானூர்தியில் உள்ள பயங்கரவாதிகளில் ஒருவன் கழிப்பறைக்கு சென்று, ஒரு போலி வெடிகுண்டை தயாரித்து தன் இடுப்பில் அணிந்துகொண்டு தன் இருக்கையில் வந்து அமர்கிறான். பின்னர் அவனுடன் இன்னொருவனுமாக இருவர் எழுந்து பயணிகளைத் தாக்கத் துவங்குகின்றனர். அப்படியே தன் இடுப்பில் கட்டியிருக்கும் போலி வெடிகுண்டை காட்டி பயணிகளை மிரட்டுகிறான். இதே சமயம் மற்ற இரு பயங்கரவாதிகள் வானூர்தி ஓட்டுநர் அறையைக்குள் நுழைந்து, ஓட்டுநர்கள் இருவரையும் கொன்று வானூர்தியை தங்கள் கட்டுப்பாட்டுக்குள் கொண்டு வருகின்றனர. விமான கட்டுப்பாட்டு அதிகாரிகளுக்கு எந்த வித தகவலும் யுனைட்டட் 93 வானூர்தியில் இருந்து கிடைக்காமல் போகவே இதுவும் கடத்தப்பட்டிருக்கலாம் என்ற முடிவுக்கு அதிகாரிகள் அஞ்சுகின்றனர். இச்சமயத்தில் இரட்டை கோபுரமும், பெண்டகனும் அடுத்தடுத்து வானூர்திகளால் மோதப்பட்ட செய்தி வானூர்தியில் உள்ள பயணிகளுக்கு செல்பேசிகள் வழியாக தெரியவருகிறது. இதையடுத்து தாங்கள் பயணிக்கும் வானூர்தியும் இவ்வாறு மோதுவதற்காகவே கடத்தப்பட்டிருப்பதும், இனி வானூர்தி தரையிரங்காது என்பதையும் பயணிகள் உணர்கின்றனர். இதனால் கோபம் கொள்ளும் பயணிகள் பயங்கவாதிகளின் திட்டத்தை முறியடிப்பதற்காக திட்டமிட்டு ஒரு பயங்கரவாதியைக் கொல்கின்றனர். அவன் இடுப்பில் உள்ளது போலி வெடுகுண்டு என்று கண்டறிகின்றனர். இதையடுத்து இன்னொரு பயங்கரவாதியையும் பயணிகள் தாக்குகின்றனர். இரு பயங்கவாதிகளை ஒழித்த பிறகு பயணிகள் விமானி அறையை உடைத்துக் கொண்டு உள்ளே நுழைகின்றனர். அங்கே வானூர்தியை இலக்கு நோக்கி விரைவாக செலுத்திக் கொண்டிருக்கும் இரு பயங்கரவாதிகளையும் கொல்கின்றனர். இதனால் கட்டுப்பாட்டை இழந்த வானூர்தி பென்சில்வேனியா நகரில் தரையில் விழுந்து நேர்ச்சிக்கு உள்ளாகிறது.